Document ID: 32008D0910

ODLOČBA SVETA
z dne 27. novembra 2008
o spremembi delov 1 in dela 2 Schengenske posvetovalne mreže (tehnične specifikacije)
(2008/910/ES)
SVET EVROPSKE UNIJE JE -
ob upoštevanju Uredbe Sveta (ES) št. 789/2001 z dne 24. aprila 2001, s katero se Svetu pridržijo izvedbena pooblastila v zvezi z nekaterimi podrobnejšimi predpisi in praktičnimi postopki preverjanja prošenj za vizume (1), in zlasti člena 1(2) Uredbe,
ob upoštevanju pobude Republike Slovenije,
ob upoštevanju naslednjega:
(1)
Omrežje Vision je bilo vzpostavljeno za posvetovanje med osrednjimi organi držav partneric, ki so pristojni za vloge za izdajo vizumov državljanov iz občutljivih držav.
(2)
Da bi zagotovili pragmatičen pristop in se izognili prevelikemu obremenjevanju Schengenske posvetovalne mreže s pošiljanjem velikega števila sporočil o napaki, kadar se zdi, da enota za posredovanje sporočil (Message Transfer Agent - MTA) države članice začasno ni na voljo, bi bilo treba postopek ponovnega pošiljanja spremeniti.
(3)
Za preprečitev nedosledne uporabe različnih oznak za vrste vizuma, zaradi česar bi lahko v schengenskem posvetovalnem postopku prišlo do napačnega razumevanja, je potreben skupen pristop, kadar so predmet postopka posvetovanja vizumi D + C.
(4)
V skladu s prispevki različnih držav članic in za poenostavitev schengenskega posvetovalnega postopka bi bilo treba uporabiti enotno oznako za vsako vrsto vizuma.
(5)
Tehnične specifikacije Schengenske posvetovalne mreže je treba posodobiti, tako da bodo te spremembe upoštevane.
(6)
V skladu s členoma 1 in 2 Protokola o stališču Danske, ki je priložen k Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri sprejetju te odločbe, ki zato zanjo ni zavezujoča in se v njej ne uporablja. Ker ta odločba nadgrajuje schengenski pravni red v skladu z določbami naslova IV tretjega dela Pogodbe o ustanovitvi Evropske skupnosti, se Danska v skladu s členom 5 navedenega protokola v šestih mesecih od sprejetja te odločbe odloči, ali bo to odločbo prenesla v svoje notranje pravo.
(7)
Ta odločba predstavlja za Islandijo in Norveško nadaljnji razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh k izvajanju, uporabi in razvoju schengenskega pravnega reda (2), ki sodijo na področje iz točke A člena 1 Sklepa Sveta 1999/437/ES (3) o nekaterih izvedbenih predpisih za uporabo navedenega sporazuma.
(8)
Ta odločba predstavlja za Švico nadaljnji razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (4), ki sodijo na področje iz točke A člena 1 Sklepa Sveta 1999/437/ES (5), v povezavi s členom 3 Sklepa Sveta 2008/146/ES o sklenitvi tega sporazuma v imenu Evropske skupnosti.
(9)
Ta odločba predstavlja za Lihtenštajn nadaljnji razvoj določb schengenskega pravnega reda v smislu Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, ki sodijo na področje iz točke A člena 1 Sklepa Sveta 1999/437/ES v povezavi s členom 3 Sklepa Sveta 2008/261/ES (6) o podpisu v imenu Evropske skupnosti ter o začasni uporabi nekaterih določb tega protokola.
(10)
Ta odločba predstavlja razvoj določb schengenskega pravnega reda, pri katerem Združeno kraljestvo ne sodeluje v skladu s Sklepom Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (7); Združeno kraljestvo torej ne sodeluje pri sprejetju tega akta, ki zanj ni zavezujoč in se v njem ne uporablja.
(11)
Ta odločba predstavlja razvoj določb schengenskega pravnega reda, pri katerem Irska ne sodeluje v skladu s Sklepom Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (8). Irska torej ne sodeluje pri sprejetju tega akta, ki zanjo ni zavezujoč in se v njej ne uporablja.
(12)
Ta odločba predstavlja za Ciper akt, ki temelji na schengenskem pravnem redu ali je z njim kako drugače povezan v smislu člena 3(2) Akta o pristopu iz leta 2003.
(13)
Ta odločba predstavlja akt, ki temelji na schengenskem pravnem redu oziroma je z njim kako drugače povezan v smislu člena 4(2) Akta o pristopu iz leta 2005 -
SPREJEL NASLEDNJO ODLOČBO:
Člen 1
Del 1 Schengenske posvetovalne mreže (tehnične specifikacije) se spremeni v skladu s Prilogo I.
Člen 2
Del 2 Schengenske posvetovalne mreže (tehnične specifikacije) se spremeni v skladu s Prilogo II.
Člen 3
Ta odločba se uporablja od 1. februarja 2009.
Člen 4
Ta odločba je naslovljena na države članice v skladu s Pogodbo o ustanovitvi Evropske skupnosti.
V Bruslju, 27. novembra 2008

Labels: 12
11
15